Document ID: 32009D0439

NEUVOSTON PÄÄTÖS,
tehty 5 päivänä toukokuuta 2009,
luvan antamisesta Yhdistyneelle kuningaskunnalle ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide tehdyn päätöksen 2007/250/EY muuttamisesta
(2009/439/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
ottaa huomioon komission ehdotuksen,
sekä katsoo seuraavaa:
(1)
Komission pääsihteeristön 28 päivänä heinäkuuta 2008 saapuneeksi kirjaamalla kirjeellä Yhdistynyt kuningaskunta pyysi lupaa jatkaa direktiivin 2006/112/EY 193 artiklasta poikkeavan, aiemmin tehdyllä neuvoston päätöksellä 2007/250/EY (2) myönnetyn erityistoimenpiteen soveltamista verovelvollisiin, joiden on suoritettava arvonlisävero (alv) veroviranomaisille.
(2)
Komissio antoi direktiivin 2006/112/EY 395 artiklan 2 kohdan mukaisesti Yhdistyneen kuningaskunnan pyynnön tiedoksi muille jäsenvaltioille 17 päivänä maaliskuuta 2009 päivätyllä kirjeellä. Komissio ilmoitti 20 päivänä maaliskuuta 2009 päivätyllä kirjeellä Yhdistyneelle kuningaskunnalle, että sillä on kaikki pyynnön arvioimiseen tarpeellisiksi katsomansa tiedot.
(3)
Direktiivin 2006/112/EY 193 artiklan mukaisesti arvonlisäveron on velvollinen maksamaan verovelvollinen, joka suorittaa tavaran luovutuksen. Voimassa olevan poikkeuksen nojalla Yhdistynyt kuningaskunta sai kuitenkin tietyin edellytyksin soveltaa käännettyä maksuvelvollisuutta, jonka mukaisesti tietyissä matkapuhelimien ja integroitujen piirien luovutuksissa arvonlisäveron maksaa verovelvollinen, jolle tavara luovutettiin, edellyttäen että veron peruste oli luovutuksessa vähintään 5 000 Englannin puntaa.
(4)
Poikkeuksen tarkoituksena oli puuttua eräisiin veronkierron törkeimpiin muotoihin ja erityisesti niin sanottuihin karusellijärjestelmiin, joissa samoja tavaroita luovutetaan useaan kertaan suorittamatta arvonlisäveroa veroviranomaisille, mutta asiakkaat saavat siitä huolimatta pätevän laskun alv-vähennystä varten. Käännetyssä maksuvelvollisuudessa, jossa asiakas ei tosiasiallisesti suorita arvonlisäveroa luovuttajalle, ei tämäntyyppinen veronkierto olisi mahdollista.
(5)
Koska alv-petokset ovat selvästikin vakava ongelma Yhdistyneessä kuningaskunnassa, kuten Yhdistyneen kuningaskunnan alkuperäisessä hakemuksessaan toimittamista tiedoista käy ilmi, ja ottaen huomioon toimenpiteen odotettavissa olevan ennaltaehkäisevän vaikutuksen, toimenpide on edelleen oikeasuhteinen, sillä määräajan pidennys on kohtuullinen ja toimenpide on soveltamisalaltaan täsmennetty. Kyseessä ei myöskään ole perustan luominen yleisen käännetyn verovelvollisuuden soveltamista koskevalle toimenpiteelle.
(6)
Tämä poikkeus ei vaikuta kielteisesti arvonlisäverosta saataviin yhteisöjen omiin varoihin.
(7)
Toimenpiteen oikeudellinen jatkuvuus olisi varmistettava,
ON TEHNYT TÄMÄN PÄÄTÖKSEN:
1 artikla
Korvataan päätöksen 2007/250/EY 4 artikla seuraavasti:
”4 artikla
Tämän päätöksen voimassaolo päättyy 30 päivänä huhtikuuta 2011.”
2 artikla
Tätä päätöstä sovelletaan 1 päivästä toukokuuta 2009 alkaen.
3 artikla
Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 5 päivänä toukokuuta 2009.

Labels: 2
1
3
12
18
15